text: "Sire," fait il, "or la requiert
   Cléomadès ; car bien afiert
   À requerre tele pucele
   K'en tout le mont n'avoit si bele ;
   Et, se en li avoit biauté,
   Encor i avoit plus bonté.
   Trois damoiseles qu'ele avoit
   Sont à grant meschief orendroit
   K'en la court Carmant apelées
   Sont de trayson et restées,
   Pour ce que, par le leur assent,
   Avint la chose telement
   Que Cléomadès tout ainsi
   Enporta Clarmondine o li
   Que je vous ai dit et conté,
   Par lor seü et par lor gré.
   Mais ainc trayson n'i penserent
   Quant lor damoisele loerent
   Qu'ele Cléomadès preïst.
   Nule d'eles ne le feïst,
   PageV02P046
   Ainçois se laissast escorchier
   Toute vive, ou le chief trenchier ;
   Car de moult bone estracion
   Sont toutes trois, bien le set on
   De moult grant ancienneté.
   Mais, pour la très grande bonté
   De Cléomadès, qui tant vaut
   Que en lui nule riens ne faut
   K'en bon chevalier avoir doit,
   S'i assentirent. S'orent droit ;
   Car en tout le mont son per n'a
   Et croi que jamais n'i sera.
   Pour sa valor s'i assentirent
   Toutes trois, et le consentirent.
   Or vous dirai comment seü
   Lor couvenans primerains fu.
   Maintes femmes sont qui celer
   Ne pueent riens, ne qui garder
   Ne se pueent de ce retraire
   Qui puis lor retorne à contraire.
   Et s'en sont maintes qui soufrir
   Ne pueent aises ne joïr ;
   Maintes qui ne connissent l'aise,
   Sont pour ce mises à mesaise ;
   Que s'eles l'aise conneüssent,
   En l'aise demorées fussent.
   Je ne di pas que toutes soient
   Teles, mais sor ce gage acroient ;
   Un gramment de teles y a.
   Lyadès deceües a
   Ses conpaignes et li aussi
   Par la raison que je vous di ;
   Car, se ele se fust teüe,
   La chose ne fust mais seüe.
   S'est ele moult sage et courtoise,
   PageV02P047
   De sa mescheance me poise.
   C'ert la maistresse Clarmondine,
   Qui tant ert bone et bele et fine,
   Cele Lyadès que je di.
   Plus courtoise riens ne nasqui.
   Elle est ma niece de II lez.
   Or vous dirai, se vous voulez,
   Quel chose deceüe l'a.
   En une femme se fia
   Qui femme son cousin estoit.
   Li une l'autre moult amoit.
   Ensamble orent esté norries,
   Conpaignes erent et amies.
   Dist li merveilles li diroit,
   Par si k'en couvent li aroit
   Qu'ele n'en parleroit avant.
   Et cele li jura errant
   Que ce li seroit bien celé,
   Ne jà ne fust de ce douté ;
   Car miex vorroit c'on li ostast
   Les iex, que ce qu'ele en parlast.
   Et lors Liadès li conta,
   De chief en chief, riens n'en cela,
   Coment la chose estoit alée
   Que je vous ai ci recordée.
   Et cele le dist I sien frere,
   Et cil le redist à sa mere,
   Et cele le dist son baron,
   Et cil à un sien conpaignon
   Le redist ; tant k'ainsi avint
   Que la nouvele fors en vint,
   Et tant ala de mi à ti,
   Qu'il vint dusqu'à Bleopatri,
   Qui est fiex Balcabé d'Arcage.
   C'est uns rois c'on tient moult à sage.
   PageV02P048
   Bleopatris avoir devoit
   Clarmondine. Otroiez estoit
   Li mariages de pieça.
   Mais, moi est vis, failli y a ;
   Car on dist que ele est perdue
   Ne mais ne sera reveüe
   Ne de lui ne d'ami qu'ele ait.
   Ce dist bien chascuns entresait
   K'ains puis nouvele n'en oïrent
   Cil d'Espaigne qu'il la perdirent.
   Or la requiert Cléomadès
   Par tous pays, et loin et près ;
   Mais je ne sai en quel partie
   La requiert, n'en mentirai mie.
   De ce ne vous sai le voir dire.
   Mais Bleopatris ot tele ire
   De ce que il perdu avoit
   La pucele k'avoir devoit
   En tel maniere que j'ai dite,
   K'en sa terre prist à eslite
   Trois chevaliers les plus vaillans
   Et les plus fors et les plus grans
   Que il onques eslire i pot.
   Si tost que la nouvele sot
   Des trois puceles qui ainsi
   Orent esploité que je di,
   À Chastel Noble en vint tout droit
   Là où li rois Carmans estoit.
   Les puceles apeler fist
   Toutes trois, et seure leur mist
   Que fait avoient trayson,
   Et que par fausse entencion
   Le roi Carmant tray avoient,
   PageV02P049
   Et que devant le coup savoient
   Que Cléomadès venroit là,
   Et qu'eles l'orent de pieça
   Arréé. Et le prouveront
   Qui encontre dire verront.
   À Chastel Noble lors estoie ;
   Pour besoigne que g'i avoie
   Folio41v
   À faire, i estoie venus.
   Mais je ne vi onques que nus
   Enpresist nesune à deffendre
   Des puceles. Lors les fist prendre
   Li rois, et en prison mener.
   À Lyadès alai parler.
   Toute la chose me gehi ;
   Et, quant je fausseté n'i vi,
   Pour li de vilains blasme oster
   Alai mon gage presenter.
   Bataille enpris à l'un des trois,
   Qui est moult grans et lez et drois ;
   Et aussi sont li autre doi.
   Cil à cui combatre me doi,
   Dont povrement aaisiez sui,
   A à non Gados de Monbrui.
   Les autres II vous nommerai,
   Puisque cestui nommé vous ai :
   Li uns a non, si comme on dist,
   Rodruars Qui-onques-ne-rist.
   Tant par est fel, que onques rire
   Ne le vit nus, c'ai oï dire ;
   Pour ce li fu cis sornons mis.
   Li tiers a non Bruns li Hardis.
   Cil n'ot ainc paour, ce dist on,
   Et pour ce a si fait sornon.
   À Lyadès est bien cheü
   De ce que si m'est avenu ;
   PageV02P050
   Car plus vaillans que je ne soie
   Se combatra, se Diex me voie,
   Pour Liadès, en lieu de moi.
   Ce est Durbans, que je ci voi,
   Qui, sans requeste, s'oblija
   À ce que pour moi combatra.
   Mis m'a en voie de santé,
   Car honnour m'a fait et bonté ;
   Car bien sai que de duel morusse,
   Se de lui ce confort n'eüsse ;
   Car rniex aim ce confort de lui,
   Si m'aït Diex, que de nului,
   Fors de vous, sans plus, k'ainc nul jour
   Ne vi home de vo valour.
   Nel di pas pour vous losengier ;
   Car bien le poons tesmoignier,
   Je et Durbans, par verité,
   Car nous l'avons bien esprouvé."
  